Hraško, Igor, poslanec NR SR (2013-09-25):
Vážený pán predseda, milé kolegyne, kolegovia, pôvodne som chcel vystúpiť tak konštruktívne bez nejakých emócií. Mám tu nachystaný jeden jednoduchý pozmeňovák, ktorý je len v podstate vylepšením technického riešenia, ale nakoľko sa ozvali niektorí poslanci k rokovaciemu poriadku, že toto sú práve dôvody, aby sa ten rokovací poriadok zmenil, tak by som ich trochu doplnil, pretože naozaj zavádzajú, zavádzajú občanov Slovenskej republiky. A niektorí si to dovoľujú dokonca aj verejne v priamom prenose niekoľkých televízií bez toho, aby sa dotknutí mohli brániť. Česť jednej výnimke, kedy Jofo Viskupič bol v diskusii s pánom Jarjabkom. Pani Laššáková, podpredsedníčka, hovorila o tom, že tu vznikli neobvyklé situácie. Áno, vznikli, pretože ich predsedajúci neriešili. Dochádzalo k napádaniu verbálnemu jedného poslanca druhým, ale nebol napomenutý. Alebo došlo to aj do takej vyhrotenej situácie, že ten jeden sa nevyhnutne musel brániť verbálnym útokom. Myslím, že to je aj istým spôsobom zakotvené v Trestnom zákone a že aj v bežnom živote je možnosť takejto nutnej obrany proti verbálnym útokom, nie fyzickým. To znamená, že keď verbálne útoky sa vystupňujú do takej miery, že sa nedá iným spôsobom brániť, je možné brániť sa aj fyzicky. Takže toto bola prvá príčina, že predsedajúci neupozornil dotyčného poslanca, a muselo to zájsť až do týchto dôsledkov. No došlo k ďalším situáciám, kedy opäť predsedajúci, a niekedy to bol aj sám pán predseda parlamentu, neupozornil svojich poslancov na hrubé a vulgárne správanie sa svojich poslancov, ale akonáhle takéto správanie zaregistroval u opozičných poslancov, okamžite z toho bol opäť oheň na streche. Takže opäť rovnosť prístupu, veľmi jednoduché. Pokiaľ by sa táto príčina odstránila, nebude treba riešiť neštandardné alebo neobvyklé situácie. To znamená, že k neobvyklým situáciám nedošlo len tak znenazdajky, z ničoho nič, ale vznikli z toho, že predsedajúci si neplnil svoju povinnosť a neviedol schôdzu tak, ako má. A toto je pre vás dôvod meniť rokovací poriadok? A to isté sa týka aj poslancov, ktorí javili známky podguráženosti a boli pod vplyvom alkoholu. Ja už som neraz zaregistroval po popoludňajšom hlasovaní o 17.00 hod., keď som náhodou prechádzal okolo niektorých poslancov, že z nich zjavne razil alkohol. Ako nemáme to čím dokázať, samozrejme, veď to je, zato sa každý schováva, že? (Reakcia z pléna.) Aha, trafená hus zagága. Takže, žiaľ, nedá sa to dokázať, ale je to tak. Naozaj bežný človek si nedovolí na pracovisku vypiť, pretože by okamžite dostal výpoveď, keby bol prichytený. Tuná nemáme ako prichytiť niekoho, pretože sa fúkať nedá. A prečo by to aj niekto riešil, keď sa jedná o jeho poslancov? Ja by som povedal, ale takto, najdôležitejšie je, nielen v živote jednotlivca, ale aj v spoločnosti, vyriešiť príčinu, nie niekoľkonásobne riešiť dôsledok. A to by sa malo uskutočniť aj tu. Hovorím, že došlo k neobvyklým situáciám kvôli tomu, že predsedajúci neriešili aktuálnu situáciu. A videli sme to aj dneska. Pán Podmanický počas dvojminútovej reakcie na faktické poznámky podpredsedníčky Jurinovej po nej vykrikoval viac ako 12 sekúnd, ale podpredsedníčka pani Laššáková ako predsedajúca ho absolútnym spôsobom nezahriakla, aby sa takéhoto konania zdržal. To znamená, že pán Podmanický viac ako 12 sekúnd vykrikoval, čo nie je v súlade s rokovacím poriadkom, a on potom ide poúčať, že čo je v súlade s rokovacím poriadkom. Takže zaujímavé, zase dvojitý prístup a mali sme ho tu v priamom prenose dnes na rokovaní. Takže odstráňme príčiny a nebudeme musieť riešiť dôsledky. Keby tu ostal predseda, teda podpredseda vlády Kaliňák na interpelácii Alojza Hlinu, nemuselo to dôjsť do takých dôsledkov, že tu Lojzo bude robiť nejakú obštrukciu. Keby tu pri odvolávaní sedel Robert Fico alebo aj členovia vlády, nemusí to dôjsť do takých dôsledkov, že sa robila obštrukcia pri odvolávaní. Fico povie v televízii, že sa zdvihol kvôli tomu, že sa začalo urážať a že potom ostatní opoziční poslanci to len nakladali ďalej. No áno, pretože sme nemali inú možnosť. Keby tu zostal sedieť možno by to vôbec do takejto situácie až nebolo došlo. Povedali by sme vecné argumenty a rozprava by možno skončila o deň skôr, ale príčina bola v tom, že sa jednoducho premiér zdvihol aj so svojou vládou a odišli. Toto bola príčina nekorektného prístupu. Preto sa tu postavila náhradná figurína. A na základe tohto sa má zmeniť rokovací poriadok? Zato, že niekto si neplní povinnosti predsedu parlamentu a neprikáže vláde, ktorá tu má v rámci odvolávania sedieť!? Nevyzve svojich ministrov, aby sedeli tuná pri interpeláciách, keď sú interpelovaní podľa rokovacieho poriadku, ktorý im to nakazuje, že aby tu boli!? Že si niekto vykladá rokovací poriadok tak, že niekto sa nachádza v priestoroch parlamentu, tým pádom je prítomný na interpeláciách!? Ja som to hodil na Facebook ako poznámku, to by aj žiaci v základných a stredných školách sa potom mohli ohradiť, na základe tohto výkladu, že sú v škole, ale nemusia sedieť v triede. To znamená, že sú prítomní. To je čo za blbosť? (Prerušenie vystúpenia predsedajúcim.)